平臺秋
作者：張方平
朝代：宋

paragraphs: 層臺複道盤盤斜，馬頭冷光摇玉花。
曲葆翩翩映紅日，綵旗苒苒舒晴霞。
鏗鐘考鼓臺上宴，花間樓榭層層見。
香霧低濛爛不收，觥籌隨酒東西轉。
山銜半日王未醉，桂花蟾露滴濃翠。
鼕鼕滿板敲金丸，千娥攢碧臺門閉。
古銅青澁對秋曉，王樂不極將如老。
孟嘗墳上牧童歌，千歲空臺長荒草。
土花愁碧古甬平，陰夜鬼熒光擾擾。